Predkladacia správa

Záverečnú správu o vyčíslení výdavkov spojených s prípravou, technickým zabezpečením a vykonaním volieb do orgánov samosprávy obcí v roku 2002 predkladá na rokovanie vlády Slovenskej republiky minister vnútra a predseda Štatistického úradu Slovenskej republiky na základe bodu B.8. uznesenia vlády č. 999 zo 4. septembra 2002 k návrhu organizačno-technického zabezpečenia volieb do orgánov samosprávy obcí v roku 2002. Materiál obsahuje kvantifikáciu finančných prostriedkov použitých na zabezpečenie volieb do orgánov samosprávy obcí v roku 2002 Ministerstvom vnútra Slovenskej republiky a Štatistickým úradom Slovenskej republiky.  

Podľa bodu B.2. citovaného uznesenia vlády boli uvoľnené z kapitoly Všeobecnej pokladničnej správy finančné prostriedky na krytie výdavkov spojených s prípravou, technickým zabezpečením a vykonaním volieb do orgánov samosprávy obcí v roku 2002 v predpokladanej výške 224 mil. Sk, z toho pre Ministerstvo vnútra Slovenskej republiky 189 mil. Sk a pre  Štatistický úrad Slovenskej republiky 35 mil. Sk.

Účelové finančné prostriedky poukázané Ministerstvu vnútra Slovenskej republiky na krytie výdavkov spojených s prípravou, technickým zabezpečením a vykonaním volieb do orgánov samosprávy obcí v roku 2002 vo výške 189 mil. Sk boli čerpané v celkovej sume 158 266 079,20 Sk, z toho bežné výdavky vo výške 145 706 354,37 Sk a kapitálové výdavky vo výške 12 559 724,83 Sk. Z účelových prostriedkov poukázaných Štatistickému úradu Slovenskej republiky na úhradu výdavkov spojených s prípravou, technickým zabezpečením a vykonaním volieb vo výške 35 mil. Sk bolo použitých  34 997 004,72 Sk na bežné výdavky.

Nevyčerpané finančné prostriedky na zabezpečenie volieb do orgánov samosprávy obcí boli podľa bodov B.4. a B.6. citovaného uznesenia vlády Slovenskej republiky č. 999/2002 odvedené v určenom termíne na účet Ministerstva financií Slovenskej republiky. Ministerstvo vnútra Slovenskej republiky nevyčerpalo finančné prostriedky vo výške 30 733 920,80 Sk a Štatistický úrad Slovenskej republiky vo výške 2 995,28 Sk.

Materiál nezasahuje do pôsobnosti iných orgánov verejnej moci a je informatívnej povahy, preto sa predkladá na rokovanie vlády bez predchádzajúceho pripomienkového konania v súlade s  čl. 10 ods. 6 písm. a) smernice na prípravu a predkladanie materiálov na rokovanie vlády Slovenskej republiky. Ministerstvo financií Slovenskej republiky k predkladanému materiálu nemalo pripomienky a súhlasilo s predložením na rokovanie vlády Slovenskej republiky. 

Materiál nemá finančný, ekonomický, environmentálny vplyv, ani vplyv na zamestnanosť.